|  |
| --- |
|  |

FORRETNINGSORDEN for ARGO I/S

Følgende forretningsorden er gældende for ARGO I/S, herefter kaldet Fællesskabet:

**1. Fællesskabet**

1.1 Fællesskabet er et kommunalt fællesskab godkendt af de kommunale tilsynsmyndigheder efter kommunestyrelseslovens § 60.

1.2 Fællesskabet har overtaget kompetencen fra interessentkommunerne med hensyn til de sagligt afgrænsede opgaver, som er omfattet af formålsbestemmelsen i Fællesskabets vedtægter.

1.3 Fællesskabet kan ikke varetage myndighedsopgaver, medmindre andet følger af lovgivningen. Myndighedsopgaver skal varetages af den kommunale forvaltning i den enkelte interessentkommune.

**2. Bestyrelsen**

2.1 Hver interessentkommune udpeger inden udløbet af funktionsperioden for de kommunale råd et medlem og en suppleant til Fællesskabets bestyrelse for den efterfølgende funktionsperiode. Medlemmet og suppleanten udpeges af og blandt kommunalbestyrelsens medlemmer.

2.2 På det konstituerende bestyrelsesmøde vælger bestyrelsen en formand og en næstformand.

2.3 I formandens fravær udøver næstformanden de beføjelser, som i denne forretningsorden er tillagt formanden.

**3. Bestyrelsens opgaver**

3.1 Bestyrelsen skal sikre, at Fællesskabet drives i overensstemmelse med lovgivningen og vedtægterne.

3.2 Bestyrelsen skal sikre, at Fællesskabets administrative organisering og økonomiske forvaltning er forsvarlig.

3.3 Bestyrelsen skal hvert år senest den 31. maj vedtage årsrapport, budget og flerårligt budgetoverslag.

3.4 Bestyrelsen skal hvert år vælge en af statsforvaltningen godkendt statsautoriseret eller registreret revisor til at revidere Fællesskabets årsregnskab.

3.5 Bestyrelsen skal fastsætte takster for Fællesskabets ydelser.

**4. Bestyrelsesmøder**

4.1 Fællesskabet indkalder til et konstituerende bestyrelsesmøde, som afholdes tidligst muligt efter funktionsperiodens begyndelse.

4.2 Bestyrelsens møder afholdes på tidspunkter, der på forhånd er aftalt i bestyrelsen.

Mødedatoerne for det kommende år aftales på et bestyrelsesmøde i efteråret. Mødedatoerne i det første år i funktionsperioden aftales på det konstituerende møde.

4.3 Bestyrelsen afholder møde mindst 4 gange årligt.

4.4 Ekstraordinære bestyrelsesmøder afholdes efter formandens bestemmelse, eller når det begæres af 2 bestyrelsesmedlemmer eller af revisor. Begæring om ekstraordinært møde fremsættes over for Fællesskabet eller formanden.

4.5 Fællesskabet eller formanden indkalder til ekstraordinære bestyrelsesmøder. Indkaldelse skal være skriftlig og - så vidt muligt - med mindst 14 dages varsel. Indkaldelse kan ikke ske med mindre end 7 dages varsel, medmindre alle bestyrelsens medlemmer er enige.

4.6 Formanden leder bestyrelsesmøderne.

**5. Dagsorden**

5.1 Formanden fastsætter dagsordenen for bestyrelsens møder, som sendes til bestyrelsens medlemmer senest 7 dage inden mødets afholdelse. Dog kan en tillægsdagsorden i ekstraordinære tilfælde sendes til bestyrelsen, således at den er medlemmerne i hænde inden mødets afholdelse.

5.2 Et bestyrelsesmedlem har ret til at få en sag optaget på dagsordenen.

5.3 Forslag til dagsorden for ordinære møder skal sendes til Fællesskabet eller formanden i så god tid, at emnet kan optages på dagsordenen.

5.4 Forslag til dagsorden for ekstraordinære møder skal meddeles til Fællesskabet eller formanden senest 3 dage efter, at indkaldelsen er modtaget.

**6. Beslutninger**

6.1 Direktøren udarbejder indstillinger til bestyrelsens beslutninger.

6.2 Bestyrelsens beslutninger kræver tilslutning fra et flertal af de afgivne stemmer og et flertal af de på bestyrelsesmødet repræsenterede kommuner, medmindre andet følger af lovgivningen eller af vedtægterne.

6.3 Bestyrelsen er beslutningsdygtig, når mindst halvdelen af medlemmerne og stemmerne er repræsenteret. Der kan undtagelsesvist afholdes skriftlige bestyrelsesmøder, medmindre et bestyrelsesmedlem protesterer mod dette.

6.4 Formanden kan på bestyrelsens vegne afgøre sager, der ikke tåler opsættelse eller ikke giver anledning til tvivl. På det førstkommende bestyrelsesmøde orienteres bestyrelsen om sådanne sager.

**7. Protokol**

7.1 Der udarbejdes beslutningsprotokol efter hvert bestyrelsesmøde. Protokollatet underskrives af de tilstedeværende bestyrelsesmedlemmer.

7.2 Et medlem, der har deltaget i mødet, kan forlange sin afvigende mening kort indført i beslutningsprotokollen.

7.3 Senest én uge efter mødets afholdelse sendes udskrift af beslutningsprotokollen til bestyrelsesmedlemmerne og interessentkommunerne.

**8. Forfald**

8.1 Når formanden får meddelelse om eller på anden måde kendskab til, at et bestyrelsesmedlem vil være forhindret i at varetage sit hverv i en forventet periode af mindst én måneds varighed, indkaldes suppleanten til det førstkommende møde i bestyrelsen. Når medlemmet på ny kan varetage sit hverv, udtræder suppleanten af bestyrelsen

**9. Habilitet**

9.1 Bestyrelsen træffer beslutning om, hvorvidt et medlem har en sådan interesse i en sag, at vedkommende er udelukket fra at deltage i bestyrelsens forhandling og afstemning om sagen.

9.2 Et medlem skal underrette formanden, hvis der foreligger forhold, der kan give anledning til spørgsmål om inhabilitet.

9.3 Inden bestyrelsen træffer beslutning om indgåelse af privatretlige aftaler eller andre sager, hvorom en interessentkommune eller et kommunalt fællesskab eller selskab, som helt eller delvist ejes af en interessentkommune, kan have væsentlige modsatrettede interesser, skal bestyrelsen tage stilling til, om der foreligger en interessemodsætning, som kan give anledning til spørgsmål om inhabilitet.

9.4 Et bestyrelsesmedlem, som på grund af inhabilitet ikke må deltage i bestyrelsens beslutning, er tillige udelukket fra at deltage i forberedelsen af beslutningen. Dog kan medlemmet efterfølgende anmode bestyrelsen om en redegørelse for bestyrelsens beslutning.

**10. Meddelelser**

10.1 Al korrespondance til bestyrelsens medlemmer kan ske ved elektronisk post.

10.2 Bestyrelsesmedlemmerne skal oplyse elektronisk postadresse til Fællesskabet og løbende ajourføre denne.

**11. Samarbejde**

11.1 Den generelle og overordnede kontakt mellem Fællesskabet og interessentkommunernes kommunalbestyrelser skal varetages af politikere eller af embedsmænd, der er ansat i den kommunale forvaltning.

11.2 Bestyrelsen kan nedsætte arbejdsgrupper til varetagelse af samarbejdet mellem Fællesskabet og interessentkommunernes kommunalbestyrelser. Bestyrelsen bestemmer i det enkelte tilfælde sammensætningen af arbejdsgrupperne.

**12. Borgmestermøder**

12.1 Forinden igangsætning af større strategiske tiltag for Fælleskabet med væsentlig betydning for Fælleskabet og ejerkommunerne, skal direktionen for Fællesskabet indkalde til et borgmestermøde, hvor alle interessantkommuner deltager.

12.2 Fælleskabets direktør sender skriftlig dagsorden med tydelige indstillinger og bilag senest 14 dage inden borgmestermødet.

12.3 Først når borgmestrene har godkendt disse større strategiske tiltag på baggrund af fremlagt materiale, herunder kommissorium for arbejdet, kan Fælleskabet igangsætte det videre arbejde.

12.4 Fællesskabets bestyrelse godkender kommissoriet forinden dette fremlægges på borgmestermødet.

12.5 På borgmestermøderne bistås borgmestrene af kommunaldirektør/anden direktør.

I den gældende Ejerstrategi er nævnt eksempler på større strategiske tiltag, som kræver forelæggelse på borgmestermøde.

12.6 Afsnit 9 om habilitet gælder tilsvarende for borgmestermøderne.

**13. Ejerudvalget**

13.1 Ejerudvalget er en fast arbejdsudvalg nedsat af bestyrelsen. Ejerudvalget består af kommunaldirektøren, den tekniske direktør eller anden chef på strategisk ledelsesniveau fra hver interessentkommune samt af Fællesskabets direktion.

13.2 Ejerudvalget har til formål - at bistå Fællesskabets direktør med varetagelsen af samarbejdet mellem Fællesskabet og interessentkommunernes kommunalbestyrelser, - at bidrage til at sikre den fornødne administrative koordinering og informationsudveksling på administrativt niveau, herunder undgå "overraskelser", mellem Fællesskabets di- rektion og interessentkommunerne og mellem interessentkommunerne indbyrdes, - at sikre, at kommunalbestyrelserne på administrativt niveau er direkte repræsenteret i forhold til Fællesskabets direktion, herunder særligt i forbindelse med forberedelsen af bestyrelsens beslutninger af væsentlig betydning, og - at bidrage til den fornødne forberedelse af interessentkommunernes beslutninger om Fællesskabets forhold.

13.3 Er der tvivl om, hvorvidt et spørgsmål skal behandles af Ejerudvalget eller af et andet arbejdsudvalg, vil spørgsmålet skulle behandles af Ejerudvalget. Ejerudvalget kan beslutte at lade et spørgsmål behandle af et andet arbejdsudvalg.

13.4 Ejerudvalget afholder møder forud for hvert bestyrelsesmøde. Fællesskabets direktør indkalder til møder. Herudover afholdes der møde, hvis et medlem af Ejerudvalget anmoder herom.

13.5 Afsnit 9 om habilitet gælder tilsvarende for Ejerudvalget.

13.6 Møderne i Ejerudvalget ledes af Fællesskabets direktør.

13.7 Emner til dagsordenen kan fremsættes af ejerkommunerne og direktionen. Ejerudvalget gennemgår på hvert møde den foreløbige dagsorden til det kommende bestyrelsesmøde. Såfremt Ejerudvalget har særlige bemærkninger til de enkelte punkter på bestyrelsesmødet, skal direktionen oplyse herom på bestyrelsesmødet.

**14. Affaldsforum**

14.1 Affaldsforum er en fast netværksgruppe nedsat af Teknikudvalget, som består af 1-2 affaldsmedarbejdere fra hver interessentkommune eller fra et af en interessentkommune helejet forsyningsselskab, der varetager opgaver på forsyningsområdet, samt af en chef og 1-2 medarbejdere fra Fællesskabet.

14.2 I Affaldsforum drøftes samarbejdet mellem Fællesskabet og interessentkommunerne vedrørende varetagelsen af praktiske opgaver og koordinering af driftsmæssig karak- ter.

14.3 Under Affaldsforum kan der nedsættes mindre grupper til udvikling af fælles værktøjer for interessentkommunerne, herunder fx affaldsplaner, regulativer, fælles informationsmateriale.

14.4 Affaldsforums arbejde ledes af en medarbejder fra Fællesskabet, som indkalder til møder, og som udarbejder forslag til de opgaver, som Affaldsforum skal løse.

**15. Ikrafttræden mv.**

15.1 Forretningsordenen træder i kraft ved vedtagelsen.

15.2 Ved valg af nye medlemmer til bestyrelsen skal forretningsordenen forelægges til behandling i bestyrelsen, herunder skal det drøftes, om der er anledning til ændring af forretningsordenen. Desuden skal formanden forelægge forrentningsordenen til drøftelse i bestyrelsen, såfremt der sker ændringer af lovgivningen, Fællesskabets forhold eller tilrettelæggelsen af bestyrelsens arbejde i øvrigt, som kan nødvendiggøre en ændring af forretningsordenen.

**\*\*\*\*\***

Således vedtaget på Fællesskabets bestyrelsesmøde den 18. september 2015 og efterfølgende rettet som konsekvens af ændring af navn til ARGO I/S pr. 30. oktober 2017.